《呈秦楚材》
宋代·吴可

倒指烟尘岁月深，引杯看剑漫悲吟。
平生自叹雕虫手，末路空惭舐犊心。
剩喜星郎上云汉，苦怜鹤发避山林。
君家伯仲真廊庙，痛为中兴惜寸阴。

作者简介：建康人，字思道。原名默。徽宗大观三年进士。尝以诗谒苏轼、刘安世，得二人称勉。为蔡绦所用，又出入梁师成之门。累官至团练使。宣和末避战乱辞官，责授武节大夫致仕。有诗名，兼长于词。主张学诗当以杜甫为体，以苏轼、黄庭坚为用。有《藏海居士集》、《藏海诗话》。